Επιμέλεια: Ελ.Γ.

Χαράς ευαγγέλια για τον ελληνικό κινηματογράφο! Η ΕΡΤ ανακοίνωσε το μεσημέρι της Δευτέρας 23 Μαΐου την επαναφορά του 1,5% του τζίρου της υπέρ της ελληνικής κινηματογραφικής παραγωγής, όπως προβλέπεται από τον νόμο. Πράγμα που σημαίνει πως η ελληνική κινηματογραφία ξεκινά να υποστηρίζεται και πάλι στην πράξη έπειτα από τέσσερα χρόνια αδράνειας, έπειτα από το «μαύρο» και το «λουκέτο».

Παράλληλα στην συνέντευξη τύπου ανακοινώθηκαν 22 ελληνικές ταινίες μεγάλου μήκους που θα χρηματοδοτηθούν με το συνολικό ποσό του 1,6 εκ. ευρώ.

Τονίστηκε επίσης ότι θα χρηματοδοτηθούν παραγωγές που εγκρίθηκαν πριν από το κλείσιμο της ΕΡΤ το 2013 και έκτοτε δεν προχώρησαν. Ενώ ανακοινώθηκε πως σύντομα θα δημοσιευθεί πρόσκληση ενδιαφέροντος για κατάθεση προτάσεων που αφορούν σε ελληνικές σειρές μυθοπλασίας.«Η ΕΡΤ αγαπά όλους τους Έλληνες κινηματογραφιστές, χωρίς αποκλεισμούς και εξαιρέσεις» επεσήμανε από το Ραδιομέγαρο της Αγίας Παρασκευής ο Διευθύνων Σύμβουλος της ΕΡΤ, Λάμπης Ταγματάρχης.

Καλά νέα και για το ντοκιμαντέρ, λοιπόν. Όπως ανακοίνωσε η Έλλη Παπακωνσταντίνου, μέλος του Δ.Σ. της ΕΡΤ και πρόεδρος της Επιτροπής Κινηματογράφου από φέτος η ενίσχυση της παραγωγής ελληνικού ντοκιμαντέρ εντάσσεται και αυτή στο πλαίσιο του «1,5%». Η ίδια αναφέρθηκε ακόμη στα κριτήρια και τις διαφανείς διαδικασίες επιλογής των ταινιών που χρηματοδοτεί η ΕΡΤ.

Πρόβλεψη και για τις μικρού μήκους ταινίες. Το πρόγραμμα «Μικροφίλμ» με το οποίο η ΕΡΤ υποστηρίζει την παραγωγή ταινιών μικρού μήκους πρόκειται να ξεκινήσει εκ νέου, όπως δήλωσε ο Μένος Δελιοτζάκης, Προϊστάμενος Τμήματος Ελληνικού Προγράμματος και μέλος της Επιτροπής, τονίζοντας ότι στο εξής όλες οι υποψήφιες προς χρηματοδότηση προτάσεις θα κατατίθενται ηλεκτρονικά μέσω πλατφόρμας στην ιστοσελίδα της ΕΡΤ.

Διαβάστε αναλυτικά ποιες είναι οι 22 ελληνικές παραγωγές που χρηματοδοτούνται.